Mutual fund society
สังคมกองทุนรวม ประจำวันศุกร์ที่ 17 ก.พ. 2555
17 ก.พ. 2555

สังคมกองทุนรวม ประจำวันศุกร์ที่ 17 ก.พ. 2555 
กลับเข้ามาดันตลาดให้เห็นกันอีกรอบแล้วจากเม็ดเงินของนักลงทุนต่างชาติที่เข้ามาซื้อหุ้นไทยสุทธิในเดือนนี้ 25,833 ล้านบาท หากไม่มีเหตุการณ์บึ้มวันก่อน นักวิเคราะห์มองว่าหุ้นเดือนนี้ยังเดินหน้าต่อได้ แต่วานนี้น่าจะเป็น “การพักตัวออกข้าง” ตามศัพท์ของนักวิเคราะห์ 
มาดูกันที่ บลจ.เอ็มเอฟซี ที่มีผลงานดีเด่นในเรื่องการออกกองทาร์เก็ตฟันด์ ล่าสุดก็ประกาศปิดกองทุนทาร์เก็ตฟันด์ IUS10 เพราะได้ตามเป้าหมายผลตอบแทนร้อยละ 10 ภายใน 1 ปี 3 เดือนแล้ว 
พร้อมประกาศออกกองใหม่ชื่อ กองทุนเปิดเอ็มเอฟซี สปอท ซีรี่ส์ 5 ตั้งเป้าหมายผลตอบแทนร้อยละ 7 ภายใน 7 เดือน มีกลยุทธ์ลงทุนในหุ้นไทยเป็นหลัก และสามารถเลือกลงทุนในสัญญาซื้อขายล่วงหน้าใน SET50 Index Futures ซึ่งจะช่วยลดความเสี่ยงในกรณีที่ดัชนีหุ้นไทยปรับตัวลดลง และมีโอกาสสร้างผลตอบแทนเพิ่มขึ้นในกรณีที่ดัชนีปรับตัวสูงขึ้น ขาย IPO ถึงวันที่ 22 ก.พ. 
นักลงทุนท่านใดที่ถือกองทุนที่มีการจ่ายเงินปันผล ช่วงนี้ก็เริ่มมีการทยอยจ่ายกันออกมาแล้ว เช่น บลจ.กรุงศรี ประกาศจ่ายเงินปันผล 3 กองทุน คือ กองทุนเปิดกรุงศรีหุ้นระยะยาวแอ็คทีฟ SET50 ปันผล (KFLTFA50D) กองทุนเปิดกรุงศรีหุ้นปันผล (KFSDIV) และกองทุนเปิดกรุงศรีตราสารปันผล (KFSINC) 
ส่วน บลจ.วรรณ ประกาศจ่ายเงินปันผลของกองทุนอสังหาฯ 4 กอง คือ กองทุนรวมอสังหาริมทรัพย์บางกอก กองทุนรวมอสังหาริมทรัพย์มิลเลียนแนร์ กองทุนรวมอสังหาริมทรัพย์พร็อพเพอร์ตี้ เพอร์เฟค และกองทุนรวมอสังหาริมทรัพย์ตรีนิตี้ ...
ด้าน บลจ.ทิสโก้ ปรับเปลี่ยนแนวทาง หันมาออกกองทุนรวมผสมแบบกำหนดสัดส่วนลงทุนในหุ้นไม่เกิน 25% ที่เหลือจะลงในตราสารหนี้หรือเงินฝากหรือลงทุนต่างประเทศ โดยหากมีการลงทุนในต่างประเทศ กองทุนจะทำป้องกันความเสี่ยงอัตราแลกเปลี่ยนทั้งจำนวน กองทุนเปิดทิสโก้ สเปเชี่ยล โบนัส 1F มีอายุโครงการประมาณ 1 ปี ขาย IPO ถึงวันที่ 22 ก.พ. ...
บลจ.แอสเซท พลัส โชว์ผลดำเนินงานกองทุนเปิดแอสเซทพลัสสตาร์ เป็นกองทุนผสมต่างประเทศที่ลงทุนโดยตรงในหุ้น Lifestyle Stocks ที่เป็น Brand ระดับโลก หรือเป็นผู้นำในอุตสาหกรรมนั้นๆ ประมาณ 20 บริษัท โดยนับแต่ตั้งกองทุนเดือน เม.ย. 2554 จนถึง 3 ก.พ. 2555 กองทุนมีมูลค่า NAV ที่ 10.1393 บาท ให้ผลตอบแทนที่ 1.39% ขณะที่ดัชนี MSCI All Country World ยังคงติดลบ 7.90% ซึ่งทำให้กองทุน ASPSTARS มีผลตอบแทนชนะดัชนีอ้างอิงถึง 9.29% ...
กองทุนนี้ยังเหลืออายุกองอีก 15 เดือน ก็ต้องติดตามผลดำเนินงานกันต่อไป ...
ใครที่ไม่มีเวลาลงทุน มาออมผ่านหุ้นกู้เอกชนก็ได้ ตอนนี้ธนาคารกรุงศรีอยุธยาออกหุ้นกู้ไม่ด้อยสิทธิ อายุ 2 ปี ดอกเบี้ยสูงสุด 4.20% และอายุ 3 ปี ดอกเบี้ยสูงสุด 4.50% เปิดให้จองซื้อระหว่างวันที่ 2123 ก.พ. ที่สาขาธนาคารทั่วประเทศ